Udtalelse om Kommissionens forslag til Europa-Parlamentets og Rådets afgørelse om en handlingsplan 1995-1999 for kræftbekæmpelse i forbindelse med indsatsen på folkesundhedsområdet (95/C 210/08)

Rådet for Den Europæiske Union besluttede den 13. juli 1994 at anmode om Regionsudvalgets udtalelse om det ovennævnte emne.

REGIONSUDVALGET

der henviser til

- artikel 3, litra o), der omhandler bidrag til opnåelse af et højt sundhedsbeskyttelsesniveau,

- artikel 3 B, hvor følgende er fastsat: På de områder, som ikke hører ind under dets enekompetence, handler Fællesskabet, i overensstemmelse med subsidiaritetsprincippet, kun hvis og i det omfang målene for den påtænkte handling ikke i tilstrækkelig grad kan opfyldes af medlemsstaterne og derfor, på grund af den påtænkte handlings omfang eller virkninger, bedre kan gennemføres på fællesskabsplan,

- traktatens artikel 129, der omhandler virkeliggørelsen af et højt sundhedsbeskyttelsesniveau,

- Kommissionens meddelelse om kræftbekæmpelse i forbindelse med indsatsen på folkesundhedsområdet,

- Kommissionens forslag til Europa-Parlamentets og Rådets afgørelse om en handlingsplan 1995-1999 for kræftbekæmpelse i forbindelse med indsatsen på folkesundhedsområdet,

vedtog på sin plenarforsamling den 28. september 1994 enstemmigt følgende udtalelse, der er udarbejdet med Johann Böhm som ordfører.

1. Regionsudvalget går ind for, at programmet »Europa mod kræft« videreføres. Bekæmpelsen af denne sygdom kræver et øget samarbejde mellem medlemsstaterne, navnlig på forskningsområdet.

2. Med dette dokument forelægger Kommissionen sit forslag til det første specifikke program i forbindelse med den nyligt vedtagne aktionsramme på folkesundhedsområdet. Det fremgår ikke, hvilken prioritering der er tillagt kræftprogrammet i aktionsrammen. Der savnes dermed et rammeprogram på folkesundhedsområdet, som omfatter en bindende, samlet strategi.

3. Subsidiaritetsprincippet skal overholdes nøje under handlingsplanens gennemførelse. Det fremgår af betragtningerne, at Kommissionen tager udgangspunkt i en ukorrekt opfattelse af subsidiaritetsprincippet. I henhold til EF-traktatens artikel 3 B må Fællesskabet kun handle under den forudsætning, at målene for den påtænkte handling ikke i tilstrækkelig grad kan opfyldes af medlemsstaterne og derfor, på grund af den påtænkte handlings omfang eller virkninger, bedre kan gennemføres på fællesskabsplan.

Desuden skal de rammer, der er afstukket i EF-traktatens artikel 129, respekteres fuldt ud, når de enkelte foranstaltninger konkretiseres og gennemføres. Det er særligt vigtigt, at områder som behandling og pleje ikke berøres.

4. Regionsudvalget kræver, at medlemsstaterne får medindflydelse på programmets gennemførelse. I stedet for det foreslåede rådgivende udvalg skal der derfor nedsættes en forvaltningskomité. For at medlemsstaterne kan medvirke effektivt, må det sikres, at Kommissionen regelmæssigt og i behørig tid videregiver de fornødne informationer.

Også regionerne skal inddrages i højere grad, så de gennemførelsesforanstaltninger, der vedtages af Kommissionen og medlemsstaterne, tager højde for de særlige forhold i regionerne og kan afstemmes nøjere med de regionale projekter. Det kræver, at regionerne i alle programmets faser informeres i behørig tid om de påtænkte foranstaltninger.

Regionsudvalget henstiller derfor, at Kommissionen opretholder tætte forbindelser med dets Underudvalg 8 og løbende informerer det om handlingsplanens gennemførelse.

5. Endelig bør programmets indhold forbedres gennem følgende ændringer og omprioriteringer:

- På grund af det stigende antal tilfælde af bryst-, prostata- og hudkræft bør disse kræfttyper prioriteres højt inden for alle aktionsområder.

- Bedriftssundhedstjenesterne skal inddrages i forbindelse med planlægning og fremme af forebyggende foranstaltninger på folkesundhedsområdet.

- Det skal undersøges, hvorledes den psykiske tilstand influerer på kræftsygdommes opståen, og der skal udvikles strategier, der tager sigte på de psykiske faktorer.

- Erfaringerne inden for både almen, offentlig kræftforebyggelse og sundhedsundervisning viser, at viden om, hvordan man »bør forholde sig«, ikke i sig selv kan få folk til at afstå fra tobak og/eller alkohol. Man bør derfor fremme undersøgelser af, hvordan voksne og især unge kan motiveres til ikke at udvise en selvdestruktiv adfærd.

- Der bør foretages en sammenlignende evaluering af de undersøgelser, der anvendes i de forskellige medlemsstater med henblik på tidlig diagnosticering.

- Sammenlignende undersøgelser af forekomsten af tumorer inden for en familie bør fremmes.

- Programmet bør omfatte terapiundersøgelser, der tager sigte på at evaluere de foreliggende data om og undersøgelser af forekomsten af andengangstumorer.

- Undersøgelser og forskning vedrørende mulige kræftfremkaldende virkninger af svag stråleemission fra kernekraftværker og strømforsyningsnet bør fremmes og støttes med passende midler.

- Endelig bør handlingsplanen inddrage flere regionale og lokale aspekter af kræftbekæmpelsen. Det påvises i stigende grad, at miljøpåvirkningen spiller en væsentlig rolle i forbindelse med kræft. Man bør derfor fremme gennemførelsen af undersøgelser vedrørende de regionale forskelle i forekomsten af tumorer under hensyntagen til socioøkonomiske faktorer.

Bruxelles, den 28. september 1994.

Jacques BLANC

Formand for

Regionsudvalget